Andelsboliger prisfastsættes efter en maksimalpris, som er beskrevet i Andelsboligloven.  Prisbestemmelsen blev politisk lovbestemt for at sikre, at alle havde råd til at købe en bolig. Sælger af en andelsbolig kan derfor ikke frit fastsætte en salgspris. En andelsbolig kan prisfastsættes på tre forskellige måder: Anskaffelsesværdien er den værdi som andelsboligforeningen købte ejendommen for, da andelsboligforeningen blev stiftet.  Den offentlige ejendomsvurdering er baseret på den værdi. som SKAT mener prisniveauet er for tilsvarende udlejningsejendomme i området. Andelsboligforeningen har ingen omkostninger ved at anvende den offentlige ejendomsvurdering. Som led i udviklingen af det nye ejendomsvurderingssystem afskaffes den offentlige vurdering af erhvervsejendomme, herunder andelsboligejendomme. Det betyder at der ikke kommer nye ejendomsvurderinger. Valuarvurdering tager udgangspunkt i ejendommens aktuelle kontante handelsværdi, såfremt andelsboligforeningen blev solgt og i stedet anvendt som udlejningsejendom. En valuar skal årligt vurdere ejendommens værdi, da en vurdering kun er gyldig i 18 måneder. Andelsboliger er typisk dyrere at købe i foreninger, som anvender valuarvurdering. Andelsboligforeningens generalforsamling bestemmer selv, hvilken af de tre vurderingsprincipper de ønsker at anvende. Vurderingsmetoden kan skiftes hvert år på en generalforsamling. Med baggrund i afskaffelsen af den offentlige vurdering på erhvervsejendomme arbejdes der på alternative løsninger til prisfastsættelse af andelsboligforeninger.